  Майя Бывальцева «Кышкыттэмлыко но ӟечлыко сюресъёс» ӵектос улсын Ижкарын тупатъям сюресъёс вылысь басьтэм асфальтобетонэз Казаньын «Волго-Вятскуправтодор» федерал ужъюртлэн лабораторияз эскерозы. Со сярысь тодмо луиз программаез быдэсъянъя ужась группалэн кенешонэз дыръя, ивортэ Удмуртиысь транспортъя но сюрес возёсъя министерстволэн пресс-службаез. Сыӵе пумкылъян ӵектослы калык ласянь бадӟым саклык висъямен герӟаськемын, соин ик ужъёслэсь ӟечлыксэс элькунысь транспортъя но сюрес возёсъя министерствоысь гинэ ӧнерчиос уз эскере. Со сяна, объектъёсты кутон ужпумез эскеризы. Улосвылысь транспортъя но сюрес возёсъя министрлэн воштӥсез Эдуард Теслев малпамъя, та уж али мыло-кыдо мынэ. «Ӟечлык ласянь ужпумъёс ми понна валтӥсь интыын. Туннэ тросэз объектъёс 90–95 процентлы быдэстэмын но котькудӥзъя пичияк тырмымтэос вань — ми подрядчикъёсты кутон сярысь ужкагазъёсты кинюртэмлэсь азьвыл ваньзэ палэнтыны косӥськомы», — валэктӥз Ижкар администрациысь благоустройствоя но транспортъя управленилэн кивалтӥсез Алексей Краснопёров. Куазь сэрен ужъёс кутскымтэ на ньыль участокъёсын, соосъя конкурсъёс ортчытэмын ни. Краснопёровлэн верамезъя, ваньмыз огкылэн юнматэм дыре лэсьтэмын луоз. Ӵектос улсын 2017-тӥ арын быдэстыны чаклам ужъёслэн мынэмзылы Эдуард Теслев оглом умой дунъет сётӥз. Тодэ вайытом, Удмуртия кар агломерациосты азинтонъя «Кышкыттэмлыко но ӟечлыко сюресъёс» ӵектосэ пыриське. 2017-тӥ арын федерал коньдэт улосвыллы 625 миллион манет висъяз. Торгъёс ортчытыса, сюресчиос 162 миллион манет шыръяны быгатӥзы, со ватсаса сюрес люкетъёсты тупатъяны мыноз. Тегъёс: Авто Ижкар Удмуртия сюресъёс тупатъянужъёс  